《补史十忠诗·前左丞相江文忠公万里弟万顷》
宋代·刘壎

匡庐云锦屏，鸿儒产其下。
风神俨如龙，夭矫莫可驾。
卷怀经济具，婆娑洛中社。
怪事玉床摇，清昼天忽夜。
突骑从何来，阴风飘屋瓦。
大臣义有死，欲避吾不暇。
庭前环止水，万事付一舍。
从容友灵均，朝野动悲吒。
愍章极哀荣，汗简谁记者。
倘有南熏书，季方足堪亚。